Նիկիտա Նագոռնի

Նիկիտա Վլադիմիրովիչ Նագոռնի (, ), ռուս մարմնամարզիկ։ Օլիմպիական չեմպիոն (2020), աշխարհի եռակի չեմպիոն (2019), Եվրոպայի ութակի չեմպիոն (2015, 2016, 2018, 2019, 2021), 2016 թվականի Ամառային օլիմպիական խաղերի արծաթե մեդալակիր։ Ռուսաստանի սպորտի վաստակավոր վարպետ։ «Յունարմիա» ռազմահայրենասիրական հասարակական շարժման գլխավոր շտաբի պետը 2020 թվականի դեկտեմբերից։

Կարիերա

Պատանեկան տարիներ 
2014 թվականին Ռուսաստանի պատանեկան առաջնությունում Նիկիտան դարձել է բրոնզե մեդալակիր բազմամարտում, ինչը նրան թույլ է տվել մասնակցել Եվրոպայի պատանեկան առաջնությանը, որտեղ Ռուսաստանի հավաքականի կազմում դարձել է արծաթե մեդալակիր, ինչպես նաև նվաճել է ոսկե մեդալ հենացատկում։ Ընտրվել է Նանկինի պատանեկան Օլիմպիական խաղերին մասնակցելու համար, որտեղ նվաճել է երեք ոսկե, արծաթե և բրոնզե մեդալներ:

Մեծահասակների մակարդակ 
Ռուսաստանի 2015 թվականի առաջնությունում Նիկիտան Մոսկվայի թիմի կազմում նվաճել է բրոնզե մեդալ, հենացատկի և ազատ վարժությունների եզրափակիչներում կիսել է ոսկե մեդալը Դենիս Աբլյազինի հետ, ինչպես նաև դարձել է բրոնզե մեդալակիր զուգափայտերի և պտտաձողի վրա վարժություններում։ Այս արդյունքները Նիկիտային թույլ են տվել նվաճել Մոնպելիեում կայանալիք Եվրոպայի առաջնության ուղեգիր, որտեղ նա նվաճել է ոսկե մեդալ հենացատկում 15,099 միավոր արդյունքով:

2016 թվականի մայիսի 29-ին Բեռնում (Շվեյցարիա) կայացած Եվրոպայի 2016 թվականի առաջնությունում Նիկիտա Նագոռնին դարձել է Եվրոպայի չեմպիոն 15,566 միավորով ազատ վարժություններում, ինչպես նույնպես նվաճել ոսկե մեդալ թիմային առաջնությունում։

2016 թվականի օգոստոսի 8-ին Նիկիտա Նագոռնին Ռուսաստանի հավաքականի կազմում նվաճել է Ռիո դե Ժանեյրոյում կայացած 2016 թվականի Օլիմպիական խաղերի արծաթե մեդալը ՝ հանդես գալով թիմային առաջնությունում։ Հենացատկում Նագոռնին զբաղեցրել է 5-րդ տեղը։

2017 թվականի Եվրոպայի առաջնությունում Նիկիտա Նագոռնին բրոնզե մեդալ է նվաճել զուգափայտերի վրա վարժություններում։

2018 թվականի Եվրոպայի առաջնությունում ոսկե մեդալ է նվաճել թիմային առաջնությունում։ Նույն թվականի աշխարհի առաջնությունում Նիկիտա Նագոռնին դարձել է արծաթե մեդալակիր թիմային առաջնությունում, ինչպես նաև բազմամարտում գրավել է երրորդ տեղը։

Պենզայում անցկացված Ռուսաստանի 2019 թվականի առաջնությունում Նագոռնին դարձել է վեցակի չեմպիոն բոլոր մարզաձևերում, բացի ազատ վարժություններից, որտեղ զիջել է Դմիտրի Լանկինին։

2019 թվականի Եվրոպայի առաջնությունում Նիկիտան առաջին եղել բազմամարտում՝ առաջ անցնելով աշխարհի բացարձակ չեմպիոն Արթուր Դալալոյանից։ Բացի այդ, ռուսաստանցին մայրցամաքային առաջնության ոսկե մեդալ է նվաճել զուգափայտերի վրա վարժություններում։

Մի քանի ամիս անց Նագոռնին հաղթական է հանդես եկել Շտուտգարտում անցկացված 2019 թվականի աշխարհի առաջնությունում։ Ռուսաստանի մարմնամարզիկը բարձրացել է բազմամարտի պատվո հարթակի բարձրագույն աստիճանին՝ կարողանալով առաջ անցնել նախորդ տարվա աշխարհի բացարձակ չեմպիոն և իր թիմակից Արթուր Դալալոյանից, ինչպես նաև առաջին տեղն է զբաղեցրել հենացատկում։ Նշանակալի արդյունք է դարձել թիմային բազմամարտում Ռուսաստանի սպորտային մարմնամարզության տղամարդկանց հավաքականի՝ 28 տարվա մեջ առաջին հաղթանակը։

2020 թվականի հունվարին հայտարարվել է, որ Նագոռնին ներկայացնելու է Ռուսաստանը Ամերիկյան գավաթի խաղարկությունում, որը կայանալու էր մարտի 7-ին, սակայն փետրվարի վերջին Նագոռնին ու Լիլիա Ախաիմովան Ինստագրամում հայտարարել են, որ Ռուսաստանը չի մասնակցի այդ մրցումներին աշխարհում կորոնավիրուսային վարակի սրման պատճառով։ Նագոռնին ավելի ուշ հայտարարել է որ մասնակցելու է Բիրմինգհեմի աշխարհի գավաթին, սակայն այն հետաձգվել է։

2021 թվականի Եվրոպայի առաջնությունում ռուս մարմնամարզիկը հաջողությամբ պաշտպանել է մայրցամաքի բացարձակ չեմպիոնի կոչումը։ Հաջորդ օրը Նիկիտան նվաճել է իր երկրորդ ոսկե մեդալը Բազելում՝ հաղթանակ տանելով ազատ վարժություններում, ինչպես նաև դարձել է արծաթե մեդալակիր նժույգի և օղակների վարժություններում։

Տոկիոյի 2020 թվականի Օլիմպիական խաղերում Նիկիտա Նագոռնին 25 տարվա ընթացքում առաջին անգամ ոսկե մեդալ է նվաճել Ռուսաստանի հավաքականի կազմում։ Անհատական բազմամարտում մարզիկը 88,031 միավորով զբաղեցրել է երրորդ տեղը՝ զիջելով չինացի մարմնամարզուհի Սյաո Ժոտենին, որը հավաքել է 88,065 միավոր և ճապոնացի Դայկի Հաշիմոտոյին (88,465 միավոր)։

Պարգևներ 
 «Հայրենիքին մատուցած ծառայությունների համար» 1-ին աստիճանի շքանշան (25 օգոստոսի, 2016 թվական) – Ռիո դե Ժանեյրոյի (Բրազիլիա) 2016 թվականի 31-րդ Աառային օլիմպիական խաղերում ունեցած մարզական բարձր նվաճումների, հաղթանակի նկատմամբ ցուցաբերած կամքի և նպատակասլացության համար,
 Բարեկամության շքանշան (11 օգոստոսի, 2021 թվական) – հայրենական սպորտի զարգացման գործում ունեցած մեծ ավանդի, սպորտային բարձր նվաճումների, հաղթանակի նկատմամբ կամքի, տոկունության և նպատակասլացության համար, որոնք դրսևորվել են Տոկիոյի (Ճապոնիա) 2020 թվականի XXXII Օլիմպիական խաղերում,
 Ռուսաստանի սպորտի վաստակավոր վարպետ (2016)։

Անձնական կյանք և հասարակական գործունեություն 
Պապը եղել է ֆուտբոլիստ, խաղացել է «Ռոստսելմաշում»։

2018 թվականին ամուսնացել է Օլիմպիական խաղերի մեդալակիր, սպորտային մարմնամարզության աշխարհի և Եվրոպայի չեմպիոն Դարյա Սպիրիդոնովայի հետ։ Մարզական կարիերայից բացի ամուսիններն զբաղվում են ձեռնարկատիրական գործունեությամբ։

Նիկիտա Նագոռնին Ռոսգվարդիայի զինծառայող է։ Ունի «կրտսեր լեյտենանտի» զինվորական կոչում» (2016)։

2020 թվականի դեկտեմբերին գլխավորել է «Յունարմիա» համառուսաստանյան մանկապատանեկան շարժումը (նշանակվել է «Յունարմիայի» գլխավոր շտաբի պետ)։

Ծանոթագրություններ 

Ռուս մարմնամարզիկներ
Սպորտային մարմնամարզության աշխարհի չեմպիոններ
2016 թվականի Ամառային օլիմպիական խաղերի արծաթե մեդալակիրներ
«Հայրենիքին մատուցած ծառայությունների համար» շքանշանի 1-ին աստիճանի մեդալով պարգևատրվածներ
Բարեկամության շքանշանի ասպետներ (Ռուսաստան)
Ռուսաստանի սպորտի վաստակավոր վարպետներ
Ռուս օլիմպիական չեմպիոններ
Ռուս մարզիկներ
2020 թվականի Ամառային օլիմպիական խաղերի չեմպիոններ
2020 թվականի Ամառային օլիմպիական խաղերի բրոնզե մեդալակիրներ